**回乡偶书** 贺知章〔唐代〕

少小离家老大回，乡音无改鬓毛衰。

儿童相见不相识，笑问客从何处来。

**从军行七首** 王昌龄〔唐代〕

青海长云暗雪山，孤城遥望玉门关。

黄沙百战穿金甲，不破楼兰终不还。

**宿建德江** 孟浩然〔唐代〕

移舟泊烟渚，日暮客愁新。

野旷天低树，江清月近人。

**赠花卿** 杜甫〔唐代〕

锦城丝管日纷纷，半入江风半入云。

此曲只应天上有，人间能得几回闻。

**暮江吟** 白居易〔唐代〕

一道残阳铺水中，半江瑟瑟半江红。

可怜九月初三夜，露似真珠月似弓。

**乌衣巷** 刘禹锡〔唐代〕

朱雀桥边野草花，乌衣巷口夕阳斜。

旧时王谢堂前燕，飞入寻常百姓家。

**秋夕** 杜牧〔唐代〕

银烛秋光冷画屏，轻罗小扇扑流萤。

天阶夜色凉如水，卧看牵牛织女星。

**小池** 杨万里〔宋代〕

泉眼无声惜细流，树阴照水爱晴柔。

小荷才露尖尖角，早有蜻蜓立上头。

**赠刘景文** 苏轼〔宋代〕

荷尽已无擎雨盖，菊残犹有傲霜枝。

一年好景君须记，最是橙黄橘绿时。